K-ordfører: Voksne IS-støtter skal blive uden for DK's grænser

Det Konservative Folkepartis udenrigs- og retsordfører, Naser Khader, mener, at det er en rigtig vurdering fra dansk side at hjælpe den 13-årige dreng på trods af, at hans forældre har støttet Islamisk Stat.

Han mener dog, at voksne danskere, der har støttet terrororganisationen, skal blive uden for Danmarks grænser.

- Udenrigsministeriets Borgerservice har vurderet, at der er et barn, som er hårdt såret, der har brug for behandling, og det er ok. Vi har ikke et problem med børnene, men vi har et problem med forældrene, som har været en del af en terrororganisation, der har rigtig meget på samvittigheden. De skal holde sig uden for Danmarks grænser, og vi skal sørge for, at de bliver retsforfulgt internationalt, siger Naser Khader.

Ifølge DR Nyheders oplysninger er begge drengens forældre danske statsborgere.

De rejste til Syrien for omkring fire år siden med deres børn for at leve i Islamisk Stats såkaldte kalifat.

Faren er ifølge DR Nyheders oplysninger senere død i Syrien.

Skaarup: Sårede bør hjælpes i nærområder

Peter Skaarup, der er gruppeformand for Dansk Folkeparti på Christiansborg, siger, at det er en god gerning at hjælpe drengen til at få behandling, men han er generelt modstander af, at børn af IS-forældre skal hjælpes til Danmark.